**ВЪТРЕШНИ ПРАВИЛА**

**за условията и реда за предоставяне на безвъзмездна финансова помощ като официална помощ за развитие, за изпълнение на проекти и за доброволни вноски към международни организации**

**Раздел І. ОБЩИ ПОЛОЖЕНИЯ**

**Чл. 1.** Настоящите вътрешни правила уреждат условията и реда за:

1. предоставяне на безвъзмездна финансова помощ в рамките на българската официална помощ за развитие от бюджета на Министерството на външните работи;
2. изпълнение на проекти със страни-партньори;
3. предоставяне на доброволни целеви и нецелеви вноски към международни организации;
4. мониторинг, контрол и оценка на изпълнението на проектите и на предоставянето на доброволни вноски.

**Чл. 2.** При прилагането на настоящите правила се спазват принципите и разпоредбите на Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (ПМС № 234/2011 г.), както и съответната Средносрочна програма за предоставяне на помощ за развитие и хуманитарна помощ.

**Раздел II. ПРОГРАМИРАНЕ И ПЛАНИРАНЕ НА СРЕДСТВАТА ЗА БЕЗВЪЗМЕЗДНА ФИНАНСОВА ПОМОЩ ЗА ИЗПЪЛНЕНИЕ НА ПРОЕКТИ И ПРЕДОСТАВЯНЕ НА ДОБРОВОЛНИ ВНОСКИ**

**Чл. 3.** (1) Ежегодно, в срок до 31 март, дирекция „Външноикономически отношения и сътрудничество за развитие“ („ВИОиСР“), съгласувано с териториалните дирекции и дирекции, наблюдаващи дейността на международни организации, както и с дирекция „Финанси и управление на собствеността”, изготвя предложение за индикативно разпределение на средствата за безвъзмездна финансова помощ и за доброволни вноски към международни организации за следващата бюджетна година, което предоставя за одобрение от министъра на външните работи.

(2) Индикативното разпределение се извършва въз основа на:

1. Общото становище на междуведомствената работна група „Политика за развитие“ по чл. 8 относно постъпилите от посолствата предложения и възможните области на експертиза, добри практики и опит в съответствие с действащата Средносрочна програма за помощ за развитие, в които Република България би могла да реализира проекти по политиката за развитие в страните-партньори.

2. Обобщеното предложение за индикативните доброволни целеви и нецелеви вноски към международни организации и за размерите на съответните вноски.

3. Отчетите за усвоените средства през последните години по различни направления.

**Чл. 4.** Предложението за индикативно разпределение включва следните раздели:

1. Процентен дял на средствата за финансиране на проекти в страни-партньори, в т.ч. процентни дялове по региони и страни;

2. Процентен дял на средствата за целеви и нецелеви вноски за международни организации, предназначени за помощ за развитие;

3. Процентен дял на хуманитарната помощ по двустранна и многостранна линия;

4. Процентен дял на резервни средства, предназначени за предоставяне на хуманитарни помощи при възникнали хуманитарни кризи;

5. Процентен дял на средствата за административни разходи по предоставяне на ОПР.

**Чл. 5.** След одобрение на предложението по чл. 3, ал. 1 от министъра на външните работи, дирекция „ВИОиСР“ информира задграничните представителства и компетентните териториални дирекции и дирекции, наблюдаващи дейността на международни организации, за индикативното разпределение на средствата за безвъзмездна финансова помощ и за доброволни вноски към международни организации за следващата календарна година.

**Чл. 6.** (1) Ежегодно, в срок до 15 ноември дирекция „ВИОиСР“, съгласувано с компетентните териториални дирекции и/или дирекции, наблюдаващи дейността на международни организации, както и дирекция „Финанси и управление на собствеността“, извършва преглед на индикативното разпределение по чл. 5 и при необходимост представя за одобрение от министъра актуализирано индикативно разпределение.

(2) Актуализираното индикативно разпределение съдържа предложение за разпределение на планираните, но неусвоени резервни средства, предназначени за хуманитарни помощи при хуманитарни кризи, както и други неусвоени средства.

(3) При актуализирането на индикативното разпределение се допуска промяна в процентните дялове на средствата за финансиране на проекти в страни-партньори въз основа на доклада на комисията за оценка на проектните предложения по чл.14, ал. 4.

(4) Актуализираното индикативно разпределение определя финансовите рамки за подготовката и внасянето в Министерски съвет на последващи проекти на решения за даване на съгласие за предоставяне на безвъзмездна финансова помощ за изпълнение на одобрени проектни предложения и за предоставяне на безвъзмездна финансова помощ посредством доброволни целеви и нецелеви вноски към международни организации.

**Раздел III. НАБИРАНЕ, ОЦЕНКА, ПОДБОР И ОДОБРЕНИЕ НА ПРОЕКТНИ ПРЕДЛОЖЕНИЯ ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ НА СТРАНИ-ПАРТНЬОРИ**

**Чл. 7.** Ежегодно, в срок до 28 февруари, посолствата на Република България, след извършени консултации и проучване на нуждите и интереса на страните-партньори на национално и местно равнище, в правителствения и неправителствения сектор, отправят предложения до дирекция „ВИОиСР“ и съответната териториална дирекция за приоритетни направления и области на сътрудничество за развитие в страните-партньори, както и за индикативни размери на безвъзмездната финансова помощ.

**Чл. 8.** Ежегодно, в срок до 15 март, определеният от министъра на външните работи ръководител на междуведомствената работна група „Политика за развитие“ свиква заседание на работната група по реда на чл.12, ал. 1 от ПМС № 234/2011 г..

**Чл. 9.** (1) Ежегодно, в срок до 20 март, дирекция „ВИОиСР”, съгласувано със съответните териториални дирекции, изготвя и изпраща указания до посолствата на Република България относно:

1. одобрените приоритетни области и направления на помощта за развитие в страните партньори;
2. конкретните условия и изисквания за кандидатстване за предоставяне на безвъзмездна финансова помощ за изпълнение на проекти, вкл. обява по образец - Приложение 1 за кандидатстване и условия за изпълнение на одобрените проекти.

(2) Приоритетни области и направления на помощта за развитие в страните партньори по ал. 1, т. 1 се одобряват от заместник-министъра на външните работи, в чийто ресор е сътрудничеството за развитие, като трябва да съответстват на съответната Средносрочна програма за помощ за развитие и хуманитарна помощ и стратегическите програми по страни-партньори.

**Чл. 10.** (1) Ежегодно, в срок до 31 март, задграничните представителства въз основа на получените указания и на типовия образец на обява публикуват на своята интернет-страница обява на български език и английски език за приемане на проектни предложения и списък на изискваните документи за кандидатстване.

(2) Крайният срок за набиране на предложения е 30 юни на съответната година.

(3) Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8 от ПМС № 234/2011 г.

(4) Ръководителят на задграничното представителство определя със заповед длъжностни лица, които приемат предложенията и извършват предварителна оценка на проектните предложения.

(5) За извършването на предварителната оценка длъжностните лица по ал. 4:

1. извършват анализ на административното съответствие и допустимост на проектните предложения, съгласно изискванията, посочени в обявата, интересите и приоритетите на външната политика на Р България за развитие на отношенията със съответната държава и за осигуряването на устойчивост и видимост на българската помощ за развитие;

2. преценяват дали предложените дейности, свързани с доставка на стоки или строителство, са съобразени с пазарната им стойност в страната, в която ще се реализира проектът, като правят пазарни проучвания и консултации.

(6) Длъжностните лица по ал. 4 изготвят мотивиран доклад, който включва:

1. предварителен анализ на проектните предложения и списък на предложенията, които съответстват на условията и изискванията за кандидатстване, ведно с попълнените формуляри за кандидатстване и другите изисквани документи;

2. информация за кандидатите за получаване на безвъзмездна финансова помощ, с оценка на политическата целесъобразност и очаквано въздействие на техните проектни предложения, както и осигуряване на устойчивост и видимост на българската помощ за развитие;

3. документи от проведени пазарни проучвания или консултации по реда на ал. 5, т. 2.

(7) Ежегодно, в срок до 31 юли, посолствата на Република България изпращат до дирекция „ВИОиСР“, с копие до съответната териториална дирекция, доклада по ал.6, ведно с всички постъпили проектни предложения. Посолствата в страни-партньори, в които има повече от едно задгранично представителство, изпращат обобщени доклади, ведно с всички постъпили в съответните задгранични представителства проектни предложения.

**Чл. 11.** (1) Ежегодно, в срок до 30 април, дирекция „ВИОиСР” публикува на интернет-страницата на МВнР обява за предоставянето на средства от бюджета на МВнР, предвиден за официална помощ за развитие, на други ведомства (български първостепенни и второстепенни разпоредители с бюджет) във връзка с техни предложения за финансиране по линия на официалната помощ за развитие по чл. 24а, ал. 3 от ПМС № 234/2011 г. За разходването на средствата се прилагат правилата на закона за държавния бюджет за съответната година, Закона за публичните финанси и ПМС № 234/2011 г.

(2) Крайният срок за набиране на предложения е 31 юли на съответната година.

**Чл. 12.** Въз основа на получените по реда на чл. 10, ал. 7 и чл. 11 доклади и проектни предложения, дирекция „ВИОиСР” в срок до 10 септември:

1. извършва предварителен анализ на осъществените по чл. 10 процедури и изготвените доклади относно съответствието им с поставените изисквания;
2. подготвя предварителна оценка на съответствието на постъпилите проектни предложения с конкретните условия и изисквания и, при необходимост, изисква допълнителна информация от задграничните представителства, съгласувано с териториалната дирекция;
3. съвместно със съответните териториални дирекции и дирекции „Финанси и управление на собствеността“ и „ОПУП“, изработва проект на указания за работата на Комисията за оценка на проектните предложения по чл. 13, ал. 1.

**Чл. 13.** (1) Ежегодно, в срок до 20 септември, министърът на външните работи със своя заповед назначава комисия за оценка на проектните предложения. Комисията се ръководи от заместник-министъра на външните работи, в чийто ресор е сътрудничеството за развитие, или от директора на дирекция „ВИОиСР“ и включва представители на дирекция „ВИОиСР”, на съответните териториални дирекции, на дирекция „Финанси и управление на собствеността”, на дирекция „ОПУП”, както и при необходимост – независими външни експерти в съответната област, без право на глас.

(2) Със същата заповед министърът на външните работи утвърждава изработените по реда на чл. 12, т. 3 указания за работата на комисията за оценка на проектните предложения.

(3) Мандатът на комисията по ал. 1 не е ограничен във времето, като същата осъществява правомощията си в определения състав до назначаването на нова комисия от министъра на външните работи..

**Чл. 14.** (1) Ежегодно, в срок до 31 октомври, комисията извършва оценка на получените по реда на чл. 10 и чл. 11 проектни предложения, вкл. техническа и финансова оценка, и изготвя списък на предложените за одобрение проекти по реда на тяхното класиране.

(2) Комисията, чрез дирекция „ВИОиСР”, може да изисква допълнителна информация и документи във връзка с проектните предложения.

(3) За заседанията на комисията се съставят протоколи, а резултатът от дейността й се обективира в доклад.

(4) Докладът на комисията съдържа:

1. списък на предложените за одобрение проекти по реда на тяхното класиране;

2. списък на неодобрените проекти и мотиви за неодобрение;

3. предложение за размера на безвъзмездната финансова помощ, която да бъде предоставена за всеки от проектите;

4. предложение до министъра на външните работи за етапите на финансиране на одобрените проекти съобразно тяхното класиране по т. 1, както следва:

а) приоритетни проекти, които да бъдат финансирани на първи етап;

б) одобрени проекти, предложени за финансиране на последващи етапи.

5. протоколите от заседанията на комисията.

(5) Дирекция „ВИОиСР“ извършва съгласуване на предложените за изпълнение проекти с Министерството на финансите за съответствие с приложимите правила за държавните помощи, както и на основание чл. 25 от ПМС № 234/2011 г., след което докладът по ал. 4 се представя на министъра на външните работи за одобрение.

**Чл. 15.** (1) Въз основа на одобрения от министъра на външните работи доклад на комисията, дирекция „ВИОиСР” изготвя проекти на решения на Министерския съвет за даване на съгласие за предоставяне на безвъзмездна финансова помощ за изпълнение на одобрени проектни предложения в съответствие с одобреното от министъра на външните работи класиране по чл. 14, ал. 4, т. 4 от доклада на комисията.

(2) Изготвянето, съгласуването и внасянето за разглеждане в Министерския съвет на проекта на решение на Министерския съвет и на придружаващите го документи, се извършва от дирекция „ВИОиСР”, при условията и по реда на „Вътрешните правила за условията и реда за представяне на проекти на актове в Министерския съвети на становища по чл. 32 от Устройствения правилник на Министерския съвет и на неговата администрация и по чл. 5, ал. 1 от Закона за международните договори на Република България”, утвърдени със заповед № 95-00-463/21.10.2014 г. на министъра на външните работи, посл. изм. със заповед № 95-00-218/7.06.2017 г. на министъра на външните работи, като към документите за предварително вътрешно съгласуване се прилага и одобрения от министъра на външните работи доклад по чл. 14, ал. 5.

(3) Внасянето на документите в Министерския съвет за даване на съгласие за предоставяне на безвъзмездна финансова помощ се извършва:

1. за проектите по чл. 14, ал. 4, т. 4, б. „а“ – в срок от 15 януари до 15 март на годината, в която ще започне изпълнението на проектите;

2. за проектите по чл. 14, ал. 4, т. 4, б. „б“ – в срок до 1 декември на годината, в която ще започне изпълнението на проектите.

(4) Проектът на типово споразумение за предоставяне на безвъзмездна финансова помощ, който се предлага за утвърждаване от Министерския съвет, се изготвя по образец – Приложение 2.

(5) При положение, че споразумението се сключва с международна организация и/или е международен договор, за който се прилагат разпоредбите на Закона за международните договори на Република България, ал. 4 не се прилага.

(6) Ежегодно, в срок до 31 март, дирекция „ВИОиСР“, съвместно с компетентните териториални дирекции и дирекция „Финанси и управление на собствеността“, подготвя анализ иоценка за възможни настъпили изменения в приоритетите на политиката за сътрудничество за развитие, и при необходимост предприема допълнителни действия.

(7) Допълнителните действия по ал. 5 могат да включват указания до задграничните представителства за публикуване на допълнителни обяви за набиране на предложения за проекти и публикуване на допълнителна обява на интернет-страницата на МВнР за приемане на предложения за финансиране на проекти на български първостепенни и второстепенни разпоредители с бюджет.

(8) Ежегодно, в срок до 15 май, комисията за оценка на проектните предложения прави преглед на списъка на проектни предложения, получени по реда на ал. 7 и на резултатите от предприетите допълнителни действия, и изготвя доклад, съдържащ при необходимост мотивирани предложения за допълнения и/или изменения в списъка на одобрените проекти в рамките на одобрените, но неразпределени индикативни средства за предоставяне на безвъзмездна финансова помощ по двустранна линия през текущата година. Предложенията за допълнения и/или изменения в списъка на одобрените проекти не могат да се отнасят до проекти, които вече са одобрени за финансиране с акт на Министерския съвет.

(9) Докладът на комисията по оценка на предложенията по ал. 8 се представя на министъра на външните работи за одобрение.

(10) Въз основа на одобрения от министъра на външните работи по ал. 9 доклад на комисията по оценка на предложенията за проекти, дирекция „ВИОиСР” изготвя, съгласува и внася за разглеждане в Министерския съвет проекти за решение за даване на съгласие за предоставяне на безвъзмездна финансова помощ по реда на ал. 2.

**Чл. 16.** (1) В срок от 5 работни дни от публикуване на съответното решение на Министерския съвет за даване на съгласие за предоставяне на безвъзмездна финансова помощ за изпълнение на одобрени проектни предложения министърът на външните работи издава заповед за определяне на длъжностни лица, които да подпишат от името на МВнР споразуменията за предоставяне на безвъзмездна финансова помощ за изпълнение на проекти.

(2) В срок до 3 работни дни от издаване на заповедта по ал.1 дирекция „ВИОиСР” дава указания на компетентните задгранични представителства относно изпълнението на Решението на Министерски съвет.

(3) Длъжностните лица по ал. 1 сключват споразумения, в съответствие с одобрения от Министерския съвет проект, и изпращат на дирекция „ВИОиСР“ и на дирекция „Финанси и управление на собствеността“ сканирано копие от споразумението на български език, а където е приложимо, и копие на английски език.

**Раздел IV. НАБИРАНЕ, ОЦЕНКА И ОДОБРЕНИЕ НА ПРЕДЛОЖЕНИЯ ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ЗА РАЗВИТИЕ И ХУМАНИТАРНА ПОМОЩ ПОСРЕДСТВОМ ДОБРОВОЛНИ ВНОСКИ КЪМ МЕЖДУНАРОДНИ ОРГАНИЗАЦИИ**

**Чл. 17.** (1). Ежегодно, в срок до 28 февруари, постоянните представителства и посолствата на Република България, акредитирани към международни организации, изпращат до дирекция „ВИОиСР” и другите компетентни дирекции, наблюдаващи дейността на международни организации, както и до дирекция „ФУС“, мотивирани предложения за предоставяне на средства за доброволни целеви и нецелеви вноски към международни организации.

 (2) Предложенията включват:

1. информация за участието и актуалната политика на съответната международна организация в международното сътрудничество за развитие и хуманитарни дейности;

2. състояние, равнище и перспективи на сътрудничеството на България с международната организация;

3. устойчивост на вноските на Р България към тази структура;

4. вид на вноската (целева или нецелева вноска);

5. цели на вноската;

6. индикативен размер на вноската;

7. индикативен срок за предоставяне на вноската;

8. модалности за предоставянето на вноската, вкл. необходимост от споразумение.

(3) Предложенията за предоставяне на целеви вноски съдържат допълнително:

1. информация за съответния фонд, инструмент, програма или проект на международната организация, чрез които ще се предостави вноската, при наличие на такива;

2. информация за конкретните области и потребности за финансиране по линия на съответната международна организация;

3. оценка на очакваните резултати от целевата вноска.

(4) Ежегодно, в срок до 15 март, компетентните дирекции, наблюдаващи дейността на международни организации, представят на дирекция „ВИОиСР“ обобщени предложения, включително собствени предложения, за предоставяне на средства за доброволни целеви и нецелеви вноски към международни организации.

(5) Не могат да бъдат разглеждани като кандидати за помощ за развитие и хуманитарна помощ международни организации, които не са представили своевременно отчет за предоставена от България помощ в предишни години, в случаите, когато съществува правно задължение за представянето на такъв.

**Чл. 18.** Ежегодно, в срок до 31 март, дирекция „ВИОиСР“, съгласувано с други компетентни дирекции, наблюдаващи дейността на международни организации, извършва анализ и оценка на постъпилите предложения и изготвя обобщен доклад за индикативните доброволни целеви и нецелеви вноски и за размерите на съответните вноски към международни организации, който представя за одобрение от министъра на външните работи.

**Чл. 19.** След одобрение от министъра на външните работи на доклада с индикативен списък на доброволните целеви и нецелеви вноски и техните размери, дирекция „ВИОиСР“ информира съответните постоянни представителства и посолства с оглед подготовка и планиране на необходимите дейности за предоставянето на вноските, включително осъществяване на предварителни процедури по съгласуване на модалностите и евентуални проекти на споразумения.

**Чл. 20.** (1) Ежегодно, след 1 януари на годината, в която се осъществяват плащанията по вноските, дирекция „ВИОиСР” изготвя, съгласува и внася в Министерски съвет проекти на решения за даване на съгласие за предоставяне средства за доброволни целеви и нецелеви вноски към международни организации в рамките на одобрените за тази цел индикативни средства.

(2) Изготвянето, съгласуването и внасянето за разглеждане в Министерския съвет на проекта на решение на Министерския съвет и на придружаващите го документи, се извършва от дирекция „ВИОиСР”, при условията и по реда на „Вътрешните правила за условията и реда за представяне на проекти на актове в Министерския съвети на становища по чл. 32 от Устройствения правилник на Министерския съвет и на неговата администрация и по чл. 5, ал. 1 от Закона за международните договори на Република България”, утвърдени със заповед № 95-00-463/21.10.2014 г. на министъра на външните работи, посл. изм. със заповед № 95-00-218/7.06.2017 г. на министъра на външните работи, като се прилага и одобрения от министъра на външните работи доклад по чл. 18.

(3) В срок от 5 работни дни от публикуване на съответното решение на Министерския съвет дирекция „ВИОиСР” дава указания на съответните постоянни представителства и посолства относно неговото изпълнение.

**Чл. 21.** (1) Ежегодно, в срок до 30 септември на годината, в която се осъществяват плащанията по вноските, дирекция „ВИОиСР“, съгласувано с други компетентни дирекции, наблюдаващи дейността на международни организации, както и с дирекция „ФУС“, осъществява преглед на списъка на одобрените индикативни доброволни вноски по чл. 18 и евентуално постъпили предложения за допълнения и/или изменения в него, и при необходимост подготвя мотивиран доклад за необходими корекции, който предоставя за одобрение от министъра.

(2) При необходимост, за одобрените по реда на ал. 1 промени се прилага съответно чл. 20, ал. 2 и 3.

**Чл. 22.** На основата на постъпили от посолства и постоянни представителства на Р България, от териториални дирекции и/или други компетентни дирекции в МВнР, наблюдаващи дейността на международни организации, или от други министерства и ведомства предложения, дирекция „ВИОиСР“ подготвя в текущ порядък проекти на решения на Министерския съвет по реда на „Вътрешните правила за условията и реда за представяне на проекти на актове в Министерския съвети на становища по чл. 32 от Устройствения правилник на Министерския съвет и на неговата администрация и по чл. 5, ал. 1 от Закона за международните договори на Република България”, утвърдени със заповед № 95-00-463/21.10.2014 г. на министъра на външните работи, посл. изм. със заповед № 95-00-218/7.06.2017 г. на министъра на външните работи, за одобряване на предоставянето на хуманитарни помощи при възникнали хуманитарни кризи.

**Раздел V. МОНИТОРИНГ, КОНТРОЛ И ОЦЕНКА НА ИЗПЪЛНЕНИЕТО НА ПРОЕКТИТЕ И НА ПРЕДОСТАВЯНЕТО НА ДОБРОВОЛНИ ВНОСКИ**

**Чл. 23.** (1) Текущ контрол върху изпълнението на проектите, вкл. върху изпълнението на предвидените в споразумението задължения на бенефициера, се извършва от определено със заповед на ръководителя на задграничното представителство длъжностно лице. Контролът върху представените от бенефициера финансови документи се осъществява от завеждащия финансово-административната служба на задграничното представителство или от лицето, което е определено да води финансово-стопанската му дейност.

(2) Плащания по споразумението (междинни и окончателни) се извършват след верифициране с цел потвърждаване допустимостта на извършените разходи, при наличие на физически напредък на проекта и при условие, че бенефициерът е изпълнил всички свои задължения по споразумението. Разходите се доказват въз основа на заверени фактури и/или счетоводни документи с еквивалентна доказателствена стойност.

**Чл. 24.** Мониторинг съгласно чл. 26 от ПМС № 234/2011 г. върху изпълнението на проектите и изразходването на средствата се извършва по страни от определени със заповед на министъра на външните работи представители на дирекция „ВИОиСР”, на съответната териториална дирекция, на дирекция „Финанси и управление на собствеността” и на дирекция „ОПУП” на основата на утвърдени от министъра указания.

**Чл. 25.** (1) В споразуменията за предоставяне на безвъзмездна финансова помощ за изпълнение на проекти в страни-партньори задължително се включва клаузи:

1. задължаващи бенефициера в двуседмичен срок след приключване на дейностите по проекта да предостави за приемане и подписване от задграничното представителство на попълнен двустранен констативен протокол за изпълнение на проекта, заедно с окончателен доклад, консолидиран финансов отчет за изпълнението на дейностите, одитиран от независим финансов одитор, както и оригиналите или заверени копия на цялата счетоводна документация;
2. задължаващи бенефициера да спазва изискванията на местното законодателство, като прилага всички относими към изпълнението на проекта норми на същото, включително снабдяване с необходимите разрешителни и съблюдаване прилагането на съществуващите стандарти; да представя междинни и окончателен финансови отчети за изразходваните средства по пера, както и заключителен доклад за извършените дейности по проекта.

**Чл. 26.** В срок до 10 работни дни от изпълнението на дадено споразумение, задграничното представителство изпраща в дирекция „ВИОиСР“, с копие до дирекция „Финанси и управление на собствеността“ и съответната териториална дирекция, копие от документите по чл.25, ал. 1, т.1, придружени с информация/предварителна оценка на задграничното представителство, включваща изводи за осъществяването на целите на проекта и за устойчивостта на постигнатите резултати във времето.

**Чл. 27.** Ежегодно, в срок до 15 май, екипи, включващи определените длъжностни лица по чл. 24 се командироват по реда на Наредбата за служебните командировки и специализации в чужбина за фактическа и документална проверка на място по изпълнението на проектите по страни.

**Чл. 28.** (1) Мониторинг и оценка на изпълнението на задълженията, поети от международна организация - бенефициер на доброволна целева или нецелева вноска по сключено споразумение, се извършва по реда, начина и сроковете, предвидени в споразумението, или въз основа на изискана от постоянното представителство/посолството и предоставена от съответната международна организация информация за изпълнението на конкретната програма или проект.

(2) Съответните постоянни представителства или посолствата изпращат получените от международната организация-бенефициер отчети, като ги придружават със свои анализ и оценка.

**Чл. 29.** Ежегодно, в срок до 31 май, дирекция „ВИОиСР“, съгласувано с дирекция „Финанси и управление на собствеността“ и съответните териториални дирекции и/или дирекциите, наблюдаващи дейността на международни организации, подготвя годишен отчет за предоставената безвъзмездна финансова помощ, в рамките на българската официална помощ за развитие, и за изпълнението на проектите със страни-партньори и предоставените доброволни целеви и нецелеви вноски за международни организации и го предоставя за одобрение от министъра на външните работи.

**Чл. 30.** В съответствие с чл. 28, ал. 2 от ПМС №234/2011 г. дирекция „ВИОиСР“ публикува на официалната интернет страница на Министерството на външните работи одобрения годишен отчет по чл. 29.

**Раздел VІ. ДРУГИ РАЗПОРЕДБИ**

**Чл. 31.** (1) Ежегодно, в срок до 15 ноември дирекция „ВИОиСР“, с участието на други министерства, ведомства и организации, ангажирани в предоставянето на българската помощ за развитие, изготвя предложение за годишен план-график на българската помощ за развитие, съгласно чл.18 от ПМС №234/2011 г.

(2) Ежегодно, в срок до 30 ноември, предложението за план-график по ал.1 се разглежда на заседание на междуведомствената работна група „Политика за развитие“, свикано по реда на чл.12, ал. 1 от ПМС № 234/2011 г.

(3) Годишните план-графици се утвърждават от министъра на външните работи.

**Чл. 32.** В съответствие с чл. 28, ал. 2 от ПМС №234/2011 г. дирекция „ВИОиСР” публикува на официалната интернет страница на Министерството на външните работи годишните план-графици и друга информация за осъществяваните проекти, включваща дейностите, основните участници и параметри на бюджета.

**ДОПЪЛНИТЕЛНА РАЗПОРЕДБА**

§1. По смисъла на вътрешните правила:

1. “Международна организация“ е международна организация, включена в Приложение 2 към Указанията на Организацията за икономическо сътрудничество и развитие за докладване на предоставената помощ;
2. „Целева вноска към международна организация“ е вноска, предназначена за конкретна програма, проект, фонд, инициатива или дейност на международната организация.
3. „Нецелева вноска към международна организация“ е вноска към основния бюджет на международната организация, като начинът на разходването ѝ е по преценка на съответната структура.
4. „Tериториална дирекция” е дирекция по чл. 29 или по чл. 35 от Устройствения правилник на Министерството на външните работи, която отговаря за двустранните отношения със съответната страна-партньор.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§2. Настоящите правила се приемат на основание чл. 5, ал.4 от Устройствения правилник на Министерството на външните работи.

§3. За целите на прилагането на вътрешните правила през 2019 година, като еднократно изключение, сроковете по чл. 7 и по чл. 17, ал. 1 се определят на 20 март 2019 г.

§4. За проектите, одобрени с Решения на Министерския съвет, по които все още няма сключени споразумения, се прилагат относимите разпоредби на Раздел III, както и разпоредбите на Раздел V от настоящите правила.

§5. За проекти, одобрени с решения на Министерския съвет до датата на влизане в сила на настоящите вътрешни правила, по които вече има сключени споразумения за предоставяне на безвъзмездна финансова помощ или договори за предоставяне на доброволни вноски към международни организации и които проекти не се са приключили или по които не е бил осъществен мониторинг към датата на утвърждаването на настоящите правила, се прилагат разпоредбите на Раздел V.

§6. Разпоредбите на настоящите вътрешните правила се прилагат, с изключение на изтеклите срокове по Раздел IІІ, и по отношение на проекти, които ще бъдат изпълнявани през 2019 г., извън тези по § 4 и § 5.